钦定古今图书集成/理学汇编/学行典/第239卷 > 章梦贤〈子元泽〉
## 钦定古今图书集成/理学汇编/学行典/第239卷 > 章梦贤〈子元泽〉

按《松江府志》：“章梦贤，字思齐，郡之青龙人。性孝友，喜
宾客，好施与。至顺初，浙西大水，朝廷募能赈五百石
以上者爵有差。梦贤出粟二千馀石而不受爵，诏旌
为义士之门。至元中，荐授襄阳营田，提举建康财赋。
梦贤以父母俱丧，伯兄又多疾，即弃官归。置义庄，建
义塾以教养乡人。事兄如父，兄殁，抚其孤如子，阖门”
二百口未尝有间言。子元泽，字吉父，性孝而好义。初，
梦贤营义塾，未竟而卒。元泽感慨流涕，乃建“清忠书
院”，出赡田一千一百亩，资师弟子及祠祭之费。初为
丞相舍人，累迁江浙财赋副总管，以母老弃官归养，
铁崖、杨维桢亟称之。后以朝列大夫、彰德路总管府
同知致仕。

===唐昱===按《松江府志》：“唐昱，字仲明，世居华亭，徙上海。至顺庚
午，郡大水，捐粟五千斛上之官，以赈境内，其私赈尤
无筭。事闻朝，授浙西袁部场司丞，秩满转江西芦潭
批验所提领，俱以廉干谨慎称。年垂七，袠乞休致，赐
七品秩，授徽杭等处榷茶副提举。自庚午后，岁数歉，
屡发帑财煮糜济饥，至老弥笃，寿九十乃逝。生四子”
九孙，五世同居，内外辑睦无间言。昱业不逾中人，而
能施于亲党故旧远近皆贤之。